लड़की अपने जन्‍म से लेकर अंत तक संघर्ष में ही जीती रहती है। एक काम तो ईश्‍वर ने बहुत अच्‍छा किया है कि औरत बनाने के साथ-साथ गुण, संस्‍कार, शांति, संघर्ष और दुख के आँसू भी अपने अंदर समेटने की शक्ति केवल इन्‍हीं को ही प्रदान की। जैसे नदी की लहरें किनारे से बाहर निकलने की कोशिश करती हैं, पर नदी का इतना बड़ा हृदय है कि पानी की लहर को किनारे से बाहर निकलने ही नहीं देती बल्कि आनेवाले तूफान को अपने अंदर ही रोक लेती है। इसी तरह औरतों का हृदय भी इतना विशाल है फिर चाहे कितना बड़ा दुख हो, सबको अपने अंदर समेटकर फिर जिंदा हो जाती हैं। मानो कुछ हुआ ही नहीं...। वे अपने आँसुओं की बहती धारा को अपने अंदर ही समो लेती हैं, चाँद की चाँदनी की शांत किरणों की तरह। इसलिए औरत चाहे वह किसी की बेटी, बहू, बहन या माँ हो, सभी परिस्थितियों का सामना करके अपनी इच्‍छाओं को हृदय के हवन में सामग्री बनाकर स्‍वाहा कर देती है। वह अपने कीमती आँसू गंगाजल समझकर शुद्ध वातावरण करने के लिए पवित्र जल से धो डालती है।